A BIZOTTSÁG 2208/2002/EK RENDELETE

(2002. december 12.)

a közös agrárpolitikára vonatkozó tájékoztatási tevékenységekről szóló 814/2000/EK tanácsi rendelet részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közös agrárpolitikára vonatkozó tájékoztatási tevékenységekről szóló, 2000. április 17-i 814/2000/EK tanácsi rendeletre[1] és különösen annak 9. cikkére,

mivel:

(1) A 2000-ben, 2001-ben és 2002-ben megszerzett tapasztalatok tükrében a legutóbb az 1366/2002/EK rendelettel módosított[2], a 814/2000/EK rendelet alkalmazására az 1557/2001/EK bizottsági rendelettel[3] megállapított részletes szabályokat a program továbbfejlesztése érdekében módosítani kell. A szükséges módosítások mértékére és minden érdekelt fél esetében az átláthatóság elérésére figyelemmel, az 1557/2001/EK rendeletet ki kell cserélni.

(2) A 814/2000/EK rendelet meghatározza a közös agárpolitikával kapcsolatos tájékoztatási tevékenységek típusát és tartalmát.

(3) Az ajánlattételi felhívás a leghatékonyabb és legátláthatóbb módja annak, hogy a 814/2000/EK rendeletben előírt támogatások a legszélesebb nyilvánosságra találjanak, és a legjobb intézkedések kerüljenek kiválasztásra.

(4) A pályázók támogatási jogosultságára vonatkozó követelményeket, a kizárás indokait, a kiválasztásnak a 814/2000/EK rendelet 3. cikkének (2) bekezdésében említett általános feltételeit és a támogatások odaítélésének feltételeit részletesen meg kell állapítani.

(5) A Közösség pénzügyi érdekeinek védelme érdekében, abban az esetben, ha a támogatásból előleg kifizetésére kerül sor, azonos összegű bankgaranciát kell szolgáltatni.

(6) Annak érdekében, hogy a rendelkezésre álló pénzügyi források a lehető legtöbb lehetséges kedvezményezett számára hozzáférhetőek legyenek, az 50 %-ot meghaladó részfinanszírozásnak kivételt kell képeznie.

(7) A Bizottság összeállítja a finanszírozott kedvezményezettek és a tájékoztatási tevékenységek jegyzékét. A támogatás odaítélésére vonatkozó határozatból fakadó jogok és kötelezettségek rögzítése érdekében a Bizottság megállapodást köt a kedvezményezettel. Minden megállapodás tartalmazza a Bizottság ellenőrzési jogára vonatkozó kifejezett rendelkezéseket.

(8) A közös agrárpolitika finanszírozásáról szóló, 1999. május 17-i 1258/1999/EK tanácsi rendelettel[4] létrehozott Európai Mezőgazdasági Orientációs és Garanciaalap (EMOGA) Bizottságának tájékoztatása az e rendelet keretében finanszírozott tevékenységekről elősegíti a tagállamok által megvalósított intézkedések összehangolását a Bizottság által támogatottakkal.

(9) Figyelembe véve a ajánlattételi felhívások közzétételének határidejét, ez a rendelet azonnal hatályba lép.

(10) Az e rendeletben előírt intézkedések összhangban vannak az EMOGA-bizottság véleményével,

ELFOGADTA EZT A RENDELETET:

1. cikk

Hatály

Ez a rendelet részletes szabályokat állapít meg a közösségi támogatásra jogosult munkaprogramok és specifikus intézkedések formájában a közös agárpolitikával kapcsolatos tájékoztatási tevékenységek alkalmazására, a 814/2000/EK rendelet 2. cikk (1) bekezdés a) és b) pontjában említettek szerint.

2. cikk

Meghatározások

E rendelet alkalmazásában:

a) "konkrét tájékoztatási tevékenységek": a 814/2000/EK rendelet 2. cikke (1) bekezdésének b) pontja szerint az időben és térben korlátozott és önálló költségvetés alapján megvalósított tájékoztatási események;

b) "éves munkaprogram": a 814/2000/EK rendelet 2. cikke (1) bekezdésének a) pontja szerint azok a programok, amelyek 2-5 konkrét tájékoztatási tevékenységből állnak;

c) "tájékoztatási tevékenységek": konkrét tájékoztatási tevékenységek és éves munkaprogramok.

3. cikk

Ajánlattételi felhívás

A Bizottság minden év július 31-ig a tájékoztatási tevékenységekre vonatkozó ajánlattételi felhívást tesz közzé az Európai Közösségek Hivatalos Lapjában, meghatározva - többek között - a kiemelt témaköröket, a tevékenységek típusait és a célközönséget, valamint a tevékenységek megvalósításának eszközeit, az ajánlatok benyújtásának határidejét, a tevékenységekkel járó műveletek megvalósítására engedélyezett időt, a jogosultsági feltételeket, a kiválasztás és az odaítélés feltételeit, az elszámolható költségeket és a támogatások odaítélését is figyelembe véve a pályázatok értékelésének módszerét.

2002-ben az ajánlattételi felhívásokat legkésőbb 2002. december 31-ig közzé kell tenni.

4. cikk

A pályázókra vonatkozó jogosultsági feltételek

(1) A 814/2000/EK rendelet 2. cikke (1) bekezdésének a) pontja szerinti szervezeteknek és szövetségeknek a következő feltételeknek kell megfelelniük:

a) magántulajdonban kell lenniük; a más szervezeteket vagy szövetségeket egyesítő szervezeteknek és szövetségeknek is magántulajdonban kell lenniük; abban az esetben, ha partneri együttműködés révén egy egész éves munkaprogram kerül végrehajtásra, a partnereknek is magánkézben kell lenni;

b) nem lehetnek nyereségorientáltak;

c) valamely tagállamban már legalább két évvel korábban létrehozták.

(2) A 814/2000/EK rendelet 2. cikke (1) bekezdésének b) pontja szerinti feleknek olyan jogi személyeknek kell lenniük, amelyeket valamely tagállamban már legalább két évvel korábban jogszerűen létrehoztak.

(3) Abban az esetben, ha a 8. cikk szerinti megállapodás előlegfizetést ír elő a támogatáshoz, a pályázónak a Bizottság által biztosított minta szerinti, azonos összegű bankgaranciát kell szolgáltatnia.

Amennyiben a pályázó köztestület, nincs szükség e garanciára.

5. cikk

A pályázók kizárásának indokai

Nem lehet támogatást olyan pályázónak odaítélni, akit a támogatás odaítélésekor a következő helyzetek valamelyike jellemez:

a) csődbe jutott vagy felszámolás alatt áll, ügyei intézését a bíróság vette át, hitelezőivel megállapodást kötött, üzleti tevékenységét felfüggesztette, az ilyen ügyek tekintetében ellene eljárás van folyamatban, illetve bármilyen ezzel megegyező hatású, a nemzeti jogszabályokban vagy rendeletekben előírt hasonló eljárásból származó helyzetben van;

b) jogerős ítélet született ellene olyan okból, amely megkérdőjelezi szakmai megbízhatóságát;

c) szakmai tevékenysége során súlyos kötelezettségszegést követett el, amit a megbízó hatóság bizonyítottan megállapított;

d) nem teljesítette a társadalombiztosítási járulékok vagy az adók megfizetésével kapcsolatos kötelezettségeit annak az országnak a jogszabályi rendelkezéseivel összhangban, ahol alapították vagy a szerződő hatóság országa vagy azon ország jogszabályi rendelkezéseivel összhangban, ahol a szerződés teljesítése történik;

e) csalás, korrupció, bűnszervezetben való részvétel vagy bármely egyéb, a Közösség pénzügyi érdekei ellen irányuló tevékenység miatt jogerős ítélet született ellene;

f) a közösségi költségvetés által finanszírozott másik beszerzési eljárás vagy támogatás-odaítélési eljárás során a szerződéses kötelezettségei teljesítésének elmulasztása miatt súlyos szerződésszegést állapítottak meg vele szemben;

g) tudatosan valótlan nyilatkozatokat tett a kért adatok szolgáltatása során.

6. cikk

A tevékenységre való kiválasztási és odaítélési feltételek

(1) A Közösségi finanszírozás elnyerése érdekében a pályázóknak igazolniuk kell szakmai és pénzügyi képességeiket.

(2) A támogatásokat az ajánlattételi felhívásokban meghatározott minőségi és az ellenszolgáltatásra vonatkozó kritériumok alapján ítélik oda.

7. cikk

Finanszírozási arányok

(1) A közösségi finanszírozás maximális aránya a finanszírozásra kiválasztott tevékenységeket illetően az elszámolható költségek 50 %-a.

(2) Az egyes konkrét tájékoztatási tevékenység vonatkozásában a közösségi finanszírozás maximális aránya a pályázó kérésére az elszámolható költségek 75 %-áig növelhető abban az esetben, ha az ajánlattételi felhívásban meghatározottak alapján rendkívüli érdekeket szolgál.

8. cikk

Megállapodás

(1) Az e rendeletben és az ajánlattételi felhívásokban előírt feltételek alapján a Bizottság összeállítja a közösségi finanszírozás kedvezményezettjeinek és a nyújtandó összegeknek a jegyzékét.

(2) A Bizottság támogatásnyújtásra vonatkozó határozatából származó jogok és kötelezettségek a Bizottság és a kedvezményezettek közötti megállapodás tárgyát képezik.

9. cikk

A támogatások éves jellege

A támogatásokat szigorúan éves alapon nyújtják, és nem biztosítanak semmilyen jogot a következő évekre vonatkozóan, még akkor sem, ha az érintett tevékenység egy több évre szóló stratégia részét képezi.

10. cikk

Az EMOGA-bizottság értesítése

Az EMOGA-bizottságot értesíteni kell:

a) az ajánlattételi felhívás tartalmáról annak közzétételét megelőzően;

b) azokról a konkrét tájékoztatási tevékenységekről és éves munkaprogramokról, amelyek támogatást kaptak;

c) a Bizottság kezdeményezésére megvalósított intézkedésekről a 814/2000/EK rendelet 2. cikk (1) bekezdés c) pontjában előírtak szerint.

11. cikk

Nyilvánosság

A kedvezményezettek és az e rendelet keretében finanszírozott tájékoztatási tevékenységek jegyzékét, valamint a pénzügyi támogatás összegét és arányát minden évben közzéteszik az Európai Közösségek Hivatalos Lapjában.

12. cikk

Hatályon kívül helyezés

Az 1557/20001/EK rendelet ezennel hatályát veszti. Továbbra is alkalmazandó azonban a Bizottság által e rendelet hatályba lépése előtt jóváhagyott tájékoztatási tevékenységek tekintetében.

13. cikk

Hatálybalépés

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. december 12-én.

a Bizottság részéről

Franz FISCHLER

a Bizottság tagja

[1] HL L 100., 2000.4.20., 7. o.

[2] HL L 198., 2002.7.27., 29. o.

[3] HL L 205., 2001.7.31., 25. o.

[4] HL L 160., 1999.6.26., 103. o.